KIRJALLINEN KYSYMYS P-3314/00

esittäjä(t): Monica Frassoni (Verts/ALE) komissiolle

(18. lokakuuta 2000)

Aihe: Matkailualan rakennushankkeet Cala Giuncon ja Stagno Notterin sekä Villasimiuksen rannikkoalueilla Sardiniassa Italiassa

Cala Giunco -yhtiö ehdotti äskettäin muutosta Villasimiuksen kunnan (Cagliari, Italia) kaavoitussuunnitelman matkailualan rakennushankkeisiin (hotelli, yksityisasuntoja, palveluja, golf-kenttä), joiden laajuus olisi yhteensä 81 kuutiometriä. Hankkeet on suunniteltu vielä koskemattomalle rannikkokaistaleelle, joka kuuluu Porto Giuncon (koodi ITB000054) ja Stagno Notterin (koodi ITB000057) yhteisön tärkeinä pitämiin alueisiin. Samalle rannikolle on annettu myös maisemarajoite (asetus 490/1999), se on määritelty laissa 31/1989 alueelliseksi luonnonsuojelualueeksi ja lisäksi se on äskettäin julistettu suojelluksi merialueeksi Italian lain 394/1991 nojalla. Luonnonsuojelujärjestöt Amici della Terra ja Gruppo d'Intervento Giuridico ovat ilmoittaneet asiasta kansallisille ja paikallisille viranomaisille, ja kulttuuriperintö- ja luonnonnähtävyysministeriö on peruuttanut (22.6. ja 9.8.2000 annetut asetukset) laittomiksi katsomansa Sardinian autonomisen alueen kyseiselle rannikolle antamat maisemaan liittyvät luvat, jotka koskevat rakentamista kaupungeissa ja ensimmäisen hankkeen toimeenpanoa. Villasimiuksen kunta lykkäsi lisäksi matkailualan hankkeen hyväksymisen hallinnollista menettelyä. Rakennusliike on kaikesta huolimatta esittänyt tekosyihin ja pelotteluun pohjautuvat vahingonkorvausvaatimukset Villasimiuksen kunnalle ja luonnonsuojelujärjestöille ja pystyttänyt rakennustyömaan kyseiselle alueelle aloittaakseen työt, vaikka se on laitonta.

Yhdellekään yllä mainituista rakennushankkeista ei ole tehty erityistä ja sitovaa ympäristövaikutusten arviointia direktiivin 85/337/ETY(1) (sellaisena kuin se on muutettuna) ja direktiivin 97/11/EY(2) (liite II, 12 kohta, c alakohta) mukaisesti, eikä myöskään ympäristövaikutusten arviointia direktiivin 92/43/ETY(3) mukaisesti.

Onko komissio selvillä yllä esitetyistä seikoista?

Voisiko komissio varmistaa, että kyseisille hankkeille tehdään ympäristövaikutusten arviointi yhteisöjen normien mukaisesti ja että Natura 2000 -verkostoon kuuluvan alueen asema turvataan? Aikooko komissio ryhtyä toimiin tässä asiassa?

Saavatko nämä kaksi yhteisön tärkeinä pitämää aluetta yhteisön rahoitusta niiden ennallaan säilyttämiseksi LIFE-ohjelmasta tai muista ohjelmista? Myöntääkö yhteisö tai aikooko se myöntää sellaista rahoitusta, esimerkiksi rakennerahastojen kautta, jota kyseinen kaavoitussuunnitelma voisi saada suoraan tai välillisesti?

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

(3) EYVL L 206, 22.7.1992, s. 7.

Margot Wallströmin komission puolesta antama vastaus

(4. joulukuuta 2000)

Arvoisan parlamentin jäsenen mainitsema hanke näyttäisi kuuluvan tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3 päivänä maaliskuuta 1997 annetun neuvoston direktiivin 97/11/EY liitteessä II olevassa 12 kohdassa lueteltuihin hankkeisiin.

Edellä mainitun direktiivin 4 artiklan 2 kohdassa säädetään, että jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta: a) tapauskohtaisesti selvittämällä, tai b) jäsenvaltioiden asettamien raja-arvojen tai valintaperusteiden avulla, arvioidaanko tämä hanke 5-10 artiklan mukaisesti. Jäsenvaltiot voivat päättää molempien a ja b kohdassa mainittujen menettelyjen soveltamisesta.

Alueita ITB000054 (Porto Giunco) ja ITB000057 (Stagno Notteri) on ehdotettu luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisesti yhteisön tärkeinä pitämiksi alueiksi. Direktiivin 92/43/ETY mukaisesti yhteisön tärkeinä pitämiksi alueiksi ehdotettujen alueiden osalta jäsenvaltioiden on varmistettava, että direktiivin tavoitteet eivät vaarannu. Sen vuoksi jäsenvaltioita neuvotaan myös yhteisön luettelon puuttuessa pidättäytymään kaikista toimista, jotka voivat huonontaa jäsenvaltion luettelossa mainitun alueen tilannetta.

Koska komissio ei tunne arvoisan parlamentin jäsenen kuvailemaa erityistapausta, se ryhtyy tarvittaviin toimiin kerätäkseen yksityiskohtaisia tietoja asiasta sekä varmistaakseen yhteisön oikeuden noudattamisen.

Luonnon LIFE-tukihanke Proposal for the introduction of a monitoring integrated programme for environmental resources in vulnerable areas (Natura 2000), josta myönnetään tukea Sardinian alueelle, koskee kaikkia saaren Natura 2000 -alueita. Kysyjän mainitsemat alueet siis sisältyvät myös tähän hankkeeseen.

Komissio on tiedustellut alueen viranomaisilta, onko kyseiseen hankkeeseen myönnetty tai aiotaanko siihen myöntää rakennerahastojen yhteisrahoitusta. Se toimittaa nämä tiedot kysyjälle heti vastauksen saatuaan.